Uitgewer Koos Human sterf | Netwerk24
Koos Human, uitgewer en stigter van Human & Rousseau, is pas oorlede in sy huis in Kaapstad.
Hy was een van die grootste geeste in die Suid-Afrikaanse uitgewersgeskiedenis.
Human (86) is op 29 November 1931 in Boksburg gebore.
Hy het in 1959 die uitgewersmaatskappy Human & Rousseau saam met Leon Rousseau gestig. Dié maatskappy het ’n beduidende bydrae tot die bevordering van die boekebedryf in Suid-Afrika gelewer. Human & Rousseau het in Februarie 2009 sy 50ste bestaansjaar gevier.
Human was ’n joernalis, skrywer, rubriekskrywer en musiekkenner. Hy het aanvanklik vir ’n B.Mus.-graad aan die Universiteit van die Witwatersrand ingeskryf, maar het hom later eerder op tale toegespits. In 1953 het hy sy studie daar voltooi en onder leiding van C.M. van den Heever ’n verhandeling vir ’n M.A.-graad met die titel Die gewilde literêre werk: ’n ondersoek na die rol van leesstof in die hedendaagse samelewing geskryf.
Hy het onder meer as joernalis by destydse Die Vaderland gewerk. Hy was ook onderwyser en vertaler by die Vleisraad voordat hy in die uitgewersbedryf betrokke geraak het. Human & Rousseau het van die belangrikste letterkundige werke in Afrikaans uitgegee. Van dié boeke sluit in werke van D.J. Opperman, Elisabeth Eybers, Etienne Leroux, André P. Brink en Breyten Breytenbach.
Ná sy uittrede was hy redakteur van die meningsblad Insig en het ook gedien in die destydse Kaapse Raad vir Uitvoerende Kunste (Kruik) se musiekkomitee. Hy het tot in 2008 gereeld op Saterdae hoofartikels vir Die Burger geskryf. Hy was getroud met die geskiedkundige Trewhella Cameron. Hy het drie kinders gehad uit sy huwelik met, Nakkie, dogter van N.P. van Wyk Louw: Joan, Maria en Jacobus Johannes.
Uit sy pen het onder meer verskyn: Die A tot Z van klassieke musiek en Met liefde aan moeder, ’n bundel essays waarin die moeder gehuldig word.
Human het in 1994 afgetree. Lees hier hoe Kerneels Breytenbach hom op sy 85ste verjaarsdag gehuldig het.
Meer oor: Koos Human | Human & Rousseau
LEES: Elizabeth Eybers se gedig vir Koos Human